आस्तिकता की भावना का एक महत्वपूर्ण और उज्ज्वल पहलू समाज-कल्याण की भावना का प्रसार भी है। नास्तिक मनुष्य के उच्छृंखल हो जाने की संभावना अधिक रहती है, जबकि भगवान पर विश्‍वास रखने वाला व्यक्ति दुष्कर्मों से बचने की न्यूनाधिक प्रेरणा किसी न किसी रूप में पाता ही रहता है और उससे प्रायः लाभ ही उठाता है। आस्तिकता का वास्तविक तात्पर्य होता है, अन्य मनुष्यों को एक ही भगवान का पुत्र मानकर उनके साथ भ्रातृभाव की भावना रखना। जिस व्यक्ति का ईश्‍वरीय शक्ति पर विश्‍वास है और जो मानव मात्र में एक ही आत्मा के विद्यमान होने में थोड़ा भी विश्‍वास रखता है, वह दूसरों का उत्पीड़न करने को बुरा समझता है।